**Javor horský** (iné názvy: **javor klen**, **klen**; lat. *Acer pseudoplatanus*) je kvitnúca rastlina z čeľade mydlovníkovité (*Sapindaceae*). Je to veľký opadavý a širokolistý strom, tolerantný voči vetru a pobrežnému prostrediu. Ide o horskú drevinu. Je pôvodom zo Strednej Európy a Západnej Ázie, od Francúzska na východ do Ukrajiny, severného Turecka a na Kaukaz a južne z hôr severného Španielska a Talianska.

Ľahko sa rozmnožuje zo semien a bol introdukovaný na Britské ostrovy v 16. storočí, kde je teraz naturalizovaný, rovnako ako aj v ďalších častiach Európy, Severnej Ameriky, Austrálie a Nového Zélandu, kde sa môže stať inváznym druhom.

Môže rásť do výšky asi 40 m. Konáre tvoria širokú a zaoblenú korunu. Mladá kôra je sivá a hladká, keď je staršia, odlupujú sa z nej nepravidelné šupiny. Listy rastú na dlhých červených stopkách, sú veľké a dlhé, s piatimi veľkými vyrastajúcimi lalokmi a hrubými zúbkami. Kvety sú zelenožltej farby a visia v súkvetiach nazývaných metlina (*panicula*). Produkujú veľké množstvo peľu a nektáru, ktoré sú príťažlivé pre hmyz. Okrídlené semená alebo dvojnažky (*diachenium*), sa tvoria v pároch. Keď sú zrelé, tak sa vo vetre vrtia k zemi. Padajú od októbra a počas zimy. Nasledujúcu jar voľne klíčia.

Vo svojom pôvodnom ekosystéme je javor horský spojený s viacerými bezstavovcami a hubami, ktoré však nie sú vždy prítomné v oblastiach, do ktorých bol zavedený. Občas sa vyskytuje v mestských oblastiach ako okrasný strom. Vyrába tvrdé, krémovo biele husté drevo, ktoré sa používa na výrobu hudobných nástrojov, nábytku, v stolárstve, na drevené podlahy a kuchynské náradie. Je tiež dobrý ako palivové drevo. Jarná miazga sa používa na výrobu cukru a výrobu alkoholických a nealkoholických nápojov. Včely vyrábajú z nektáru javorový med.

Taxonómia a etymológia
----------------------

Prvýkrát tento druh opísal švédsky prírodovedec Carl Linné vo svojom diele *Species Plantarum* z roku 1753. Ide o typový druh v rode javor (*Acer*). Boli navrhnuté viaceré formy a variety: napr. variety var. *macrocarpum* Spach, var. *mikrokarpum* Spach a var. *tomentosum* Tausch a formy f. *erytrokarpum* (Carriere) Pax, f. *purpureum* (Loudon) Rehder a f. *variegatum* (Weston) Rehder. Dnes sa tieto variety či formy spravidla už neuznávajú.

Druhové meno *pseudoplatanus* sa vzťahuje na povrchnú podobnosť listov a kôry tohto javora so stromami rodu platan (*Platanus*), prefix pseudo- (z gréčtiny), znamená „nepravý". Tieto dva rody sú ale v rôznych čeľadiach a sú teda len veľmi vzdialene príbuzné. *Acer* a *Platanus* majú odlišnú polohu, v ktorej sú listy pripevnené k stonke, plody, ktoré sú sférickými zhlukmi pri rode *Platanus* a spárované dvojnažky (okrídlené plody) pri rode *Acer*.

V Škótsku je známy ako platan.

Opis
----

Ilustrácia vetvy, púčikov, listov, kvetov a plodov.
*Acer pseudoplatanus* môže vytvoriť symetrickú, širokú a klenutú korunu.
Púčik v zimnom období, jeden stredný a dva postranné.
Javor horský je veľký a statný strom so širokými listami. V dospelosti dosahuje výšku 35 – 40 m a obvod kmeňa 1,5 m. Vetvy tvoria širokú a klenutú korunu. Kôra mladých stromov je hladká a sivá, ale s vekom sa stáva hrubšia a šupí sa, pričom vystavuje svetlú hnedo-ružovú vnútornú kôru.:118

Púčiky sa vytvárajú v protiľahlých pároch, vajcovité (približne oválneho tvaru) a špicaté, pričom šupinky (modifikované listy, ktoré obklopujú a chránia púčik) sú zelené, okrúhle s tmavohnedým okrajom a s tmavohnedou špičkou 0,5 – 1 cm. Keď listy opadajú, nechávajú stopky v mieste vyrastania jazvu v tvare podkovy. Listy sú protiľahlé, veľké, dlhé 10 až 25 cm a široké, v tvare ruky s piatimi (až siedmimi) špicatými lalokmi, ktoré sú hrubo ozubené alebo zúbkované.:372 Majú kožovitú štruktúru s hustými žilami vyčnievajúcimi na spodnej strane. Majú tmavozelenú farbu s bledšou spodnou stranou. Niektoré kultivary majú fialové alebo žltkasté listy. Listová stopka alebo petiolus je dlhá 5 až 15 cm, často červená bez palistov alebo listových štruktúr na základni.

Jednopohlavné (alebo obojpohlavné) žltozelené kvety sa vytvárajú po listoch na začiatku leta, v máji (Slovensko) alebo júni (Britské ostrovy):396 na voľných metlinách (panicula) dlhých 10 až 20 cm s asi 60 až 100 kvetmi na každej stopke. Strom vytvára plody vo veku 20 až 40 rokov;(iný zdroj 10 až 20), optimálne vo veku 40 až 100 rokov. Plody sú dvojkrídlové semená, dvojnažky, pričom semená majú priemer 5 až 10 mm, každé s krídelkom dĺžky 20 až 40 mm, ktoré sa vyvinuli ako predĺženie steny semena. Krídla sú spojené približne v pravom uhle a líšia sa od krídel *A. platanoides* a *A. campestre*, ktoré majú krídla takmer opačné, a aj od krídel z *A. saccharum*, ktorý ich má takmer paralelné. Keď padajú, krídlo zachytáva vietor a otáčaním spomaľuje klesanie, čo umožňuje vetru, aby ich zaniesol ďalej od materského stromu. Väčšinou neďaleko, ale bol zaznamenaný rekord zanesenia 4 km od materského stromu. Semená dozrievajú na jeseň približne štyri mesiace po opelení.

Javor horský je tetraploid (každá bunka má štyri súbory chromozómov, 2n=52), zatiaľ čo *A. campestre* a *A. platanoides* sú diploidné (s 2 sadami chromozómov, 2n=26).

Botanika
--------

Javor produkuje svoje kvety v závesných rozvetvených zoskupeniach známych ako metlina, ktoré obsahujú rôzne druhy kvetov. Väčšina z nich je morfologicky obojpohlavná, so samčími aj samičími orgánmi, ale fungujú tak, akoby boli jednopohlavné. Niektoré sú morfologicky aj funkčne samčie, iné morfologicky obojpohlavné, ale fungujú ako samčie a ďalšie sú morfologicky jednopohlavné, ale fungujú ako samičie. Všetky druhy kvetov môžu produkovať peľ, ale peľ z funkčne samičích kvetov nie je klíčivý. Všetky kvety produkujú nektár, funkčne samičie kvety ho produkujú vo väčšom množstve a s vyšším obsahom cukru.

Stromy sú veľmi rôznorodé vo svojom areáli rozšírenia a majú stratégie na zabránenie samoopeľovania, čo je nežiaduce, pretože obmedzuje genetickú variáciu potomstva a môže znížiť ich silu. Väčšina súkvetia je tvorená zmesou funkčne samčích a funkčne samičích kvetov. Na ostatných stromoch sa samčí alebo samičí typ kvetov otvára skôr a druhý typ neskôr. Niektoré stromy môžu byť na začiatku samčie a druhý rok opačne samičie. Premena z jedného pohlavia na druhé sa môže uskutočňovať v rôznych obdobiach, rôznych častiach koruny a rôzne stromy v ľubovoľnej populácii môžu kvitnúť v priebehu niekoľkých týždňov, takže sa podporuje krížové opeľovanie. Napriek týmto opatreniam sa samoopeľovaniu nemusí podariť zabrániť.

Môže sa krížiť s ostatnými druhmi rodu *Acer*, vrátane s *A. heldreichii*, kde sa ich rozšírenie prekrýva s *A. velutinum*. Sú známe aj intersekcionálne hybridy s *A. griseum*, v ktorých sú zmenšené základné laloky listu, takže listy sa zdajú takmer trojlisté (trifoliátne).

Rozšírenie
----------

Javor je pôvodný v Strednej a Východnej Európe a v Západnej Ázii. Jeho prirodzené rozšírenie zahŕňa Albánsko, Rakúsko, Belgicko, Bulharsko, Česko, Slovensko, Gruzínsko, Nemecko, Grécko, Maďarsko, Taliansko, Litvu, Poľsko, Rumunsko, južné Rusko, Švajčiarsko a bývalú Juhosláviu. O údajnom o výskyte vo východnom Turecku sa zistilo, že ide o *A. heldreichii* subsp. *trautvetteri*. Na Britské ostrovy bol introdukovaný v období vlády Tudorovcov v 1500 a prvýkrát bol zaznamenaný vo voľnej prírode v roku 1632 v Kente.:28 Dátum introdukcie do Írska je neznámy, ale najstarší exemplár v Írsku sa nachádza v grófstve Cavan a pochádza zo sedemnásteho storočia. Do Švédska bol zavedený približne v roku 1770 so semenami získanými z Holandska.:76

Nedostatok pôvodných domorodých názvov pre tento druh bol použitý ako dôkaz svojej absencie na Britských ostrovoch pred zavedením v 15. storočí. Tento názor je spochybňovaný prítomnosťou starého gaelského názvu pre strom, *fior chrann*, čo naznačuje dlhšiu prítomnosť v Škótsku a to najmenej tak ďaleko ako je gaelská osada Dál Riata a na koniec 6. a začiatok 7. storočia. To by bolo buď archeofytom (naturalizovaným strom, ktorý ľudia priniesli pred rokom 1500), alebo možný pôvodný druh, ak je to možné, že sa dostal do Škótska bez ľudského pričinenia.:6 V súčasnosti je zvyčajne klasifikovaný ako neofyt, rastlina, ktorá je naturalizovaná, ale prišla s ľuďmi do roku 1500 alebo po ňom. V dnešnej dobe je javor horský prítomný v 346 100 km² (89,7%) v Británii, viac než ktorýkoľvek pôvodný druh drevín.:388

Bol vysádzovaný na vhodných miestach mimo Európy ako atraktívny strom do parku, pre ulicu alebo záhradu. Patria sem Spojené štáty, Kanada, Austrália (Viktória a Tasmánia), Čile a Nový Zéland, Patagónia a vavrínových lesoch Madeiry a Azorov.:74 V časoch jeho introdukcie sa pravdepodobne nepočítalo s tým, že jeho plodná produkcia semien môže jedného dňa spôsobiť problém v ekosystéme pri jeho rozšírení a vytlačením pôvodných druhov.:334 Strom je teraz považovaný za ekologickú burinu v niektorých častiach Austrálie (Yarra Ranges, Viktória) alebo Mount Macedon, v pohorí Dandenong Ranges, kde je naturalizovaný v eukalyptových lesoch. Javor horský je tiež rozšírený aj v severovýchodnej Tasmánii v Taroone, v blízkosti rieky Derwent v južnom Hobarte. Považuje sa za invázny druh na Novom Zélande, Nórsku, a v environmentálne citlivých miestach v Spojenom kráľovstve.

V roku 1870 bol zavedený do Spojených štátov, vysadený bol v New Yorku a New Jersey. Neskôr sa pestoval ako parková alebo uličná zeleň v Novom Anglicku a stredoatlantických štátoch. Na začiatku 21. storočia bol naturalizovaný v štrnástich štátoch (Connecticut, Delaware, Illinois, Kentucky, Maine, Michigan, Severná Karolína, New Jersey, New York, Pensylvánia, Rhode Island a Washington D.C.) a v kanadských provinciách Britská Kolumbia, New Brunswick, Nové Škótsko a Ontario. United States Department of Agriculture považuje tento druh za invázny.

### Na území Slovenska

Na Slovensku ide o významnú súčasť sutinových lesov. Rastie ako prímes v ostatných lesoch, napr. smrekových, bukových atď. a to hlavne tam, kde je veľký podiel kameňa. Pôvodné zastúpenie na Slovensku bolo 1,35 %, jeho súčasné zastúpenie v slovenský lesoch je 1,829 % a predstavuje 35 361 ha. Jeho výškové minimum na Slovensku je v Malých Karpatoch, horná hranica je podobná ako u buka (má ale časté výškové extrémy, napr. aj do 1 560 m n. m.) Nie je ohrozenou drevinou, má historicky stabilný výskyt.

Ekológia
--------

List s príznakmi černe javorovej (*Rhytisma acerinum*)
Vo svojej pôvodnej oblasti je javor horský prírodnou zložkou brezových (*Betula* sp.), bukových (*Fagus* sp.) a jedľových lesov (*Abies* sp.). Ľahko zasahuje do narušených biotopov, ako sú lesné plantáže, opustené poľnohospodárske pôdy, hnedé parky, železničné trate, prístavné cesty, živé ploty, prírodné a poloprírodné lesy a na Novom Zélande trávnaté porasty na vysokých polohách. Ako introdukovaný invázny druh môže degradovať vavrínový les na Madeire a Portugalsku. Predstavuje potenciálnu hrozbu pre vzácnu endemickú madeirovú orchideu, *Dactylorhiza foliosa*.

Toleruje na širokú škálu pôdnych typov a pH, s výnimkou ťažkých ílov. Obľubuje polotieň. Najlepšie sa mu darí v mierne vápenatej pôde bohatej na živiny a vlhkosť. Jeho korene tvoria veľmi špecifické prospešné mykorízne asociácie s hubou *Glomus hoi*, ktorá podporuje príjem fosforu z pôdy. [40] Sycamore mycorrhizas sú vnútorného arbuskulárneho mykorhizálneho typu, v ktorom huba rastie v tkanivách koreňa a tvorí rozvetvené, stromovité štruktúry v bunkách koreňovej kôry. Jeho korene majú hlboký stredový koreň z ktorého vyrastajú postranné korene, v plytkej pôde sa mu moc nedarí.

V horských lesoch rastie do nadmorskej výšky 1 800 m n. m..

Larvy mnohých druhov motýľov používajú listy ako zdroj potravy. Patrí medzi ne mramorovka pagaštanová (*Acronicta aceris*), *Ptilodon cucullina* a *Ptilophora plumigera*. Ploskáčik pagaštanový (*Cameraria ohridella*) naň príležitostne kladie svoje vajíčka, hoci 70 % lariev neprežije druhý vzrastový stupeň.:24 Listy lákajú vošky, a tiež lienky a pestrice, ktoré sa nimi živia. Kvety produkujú veľké množstvá nektáru a peľu a sú atraktívne pre včely a iný hmyz. Hmyz pomáha s opeľovaním. Semená sú konzumované malými cicavcami a vtákmi. Ako introdukovaná rastlina v Spojenom kráľovstve má javor horský relatívne malú asociovanú hmyziu faunu, približne s 15 druhmi, ale má viac cikád (*Cicadellidae*) ako pôvodný javor poľný.

Strom napáda červec (*Pulvinaria regalis*), ktorý cicia miazgu z kmeňa a konárov, ale nespôsobuje stromu vážne poškodenie. Niekedy veverice odstránia kôru z konárov, v dôsledku čoho môžu odumrieť celé vetvy a zanecháva hnedé, zvädnuté listy.

Roztoč *Elorophyes macrorhynchus* vytvára malé červené guličky/hrudky, podobné ako tie, ktoré vytvára roztoč *Eriophyes tiliae*, na listoch javora poľného (Acer campestris) od apríla.:179 Ďalší roztoč *Aceria pseudoplatani* spôsobuje žltozelené škvrny na spodnej strane listov obidvoch javorov aj javora mliečneho (*Acer platanoides*). Voška *Drepanosiphum platanoidis* saje miazgu z púčikov a lístia a produkuje veľké množstvo lepkavej medovice, ktoré kontaminujú listy, autá a záhradný nábytok.

Javor horský je náchylný na chorobu kôry, spôsobenú hubou *Cryptostroma corticale*. Huba spôsobuje vädnutie koruny a smrť vetiev. Obdĺžnikové škvrny kôry sa oddelia a odkrývajú husté čierne vrstvy (stróma) spór húb. Huba môže byť prítomná v dreve bez príznakov mnoho rokov a ku kambiu a kôre preniká po dlhých, horúcich letách. Spóry sú hyperalergénne a spôsobujú astmu, ochorenie (angl. maple bark stripper’s disease), hypersenzitívna pneumonitída. Menej závažná je huba čerň javorová (*Rhytisma acerinum*), ktorá často tvorí chorobu známu ako dechtová škvrna, pri ktorej sa na listoch tvoria čierne škvrny so žltými okrajmi. Listy môžu predčasne spadnúť, ale zdravie stromu je málo ovplyvnené. Biela škvrnitosť, spôsobená hubou *Cristulariella depraedans*, má za následok svetlé škvrny na listoch, ktoré neskôr vysychajú a opadajú. Toto ochorenie môže spôsobiť miernu stratu listov, stromy sú ale v dlhodobom horizonte málo ovplyvnené.

Toxicita
--------

Kone, ktoré jedli semená alebo mladé sadenice A. pseudoplatanus, môžu trpieť často fatálnym stavom atypickej myopatie.

Pestovanie
----------

Kôra dospelého jedinca.
Javor sa svojimi semenami rozmnožuje veľmi veľmi energicky,:388 semená na jar klíčia hromadne, takže v pôde je malá alebo žiadna zásoba semien. V kultivácii sa ľahko množí zo semien, ale odrody sa nemôžu spoliehať na to, že budú pravé. V mladosti toleruje aj zatienenie, čo vysvetľuje jeho úspešný rast v lesných ekosystémoch. Špeciálne kultivary, ako je A. pseudoplatanus *Brilliantissimum*, sa môžu množiť štepením.:92 Táto odroda je pozoruhodná pre svetlo lososovo-ružové sfarbenie mladých listov a je jediným kultivarom javora horského, ktorý získal ocenenie Award of Garden Merit od Royal Horticultural Society.:92 Vzácny kultivar „plačúceho" stromu s húpajúcimi sa vetvami, *A. pseudoplatanus* var. *pendulum*, sa prvýkrát predávala v exotickej škôlke Knights & Perry v Chelsea v Anglicku pred rokom 1850, kedy meno publikoval W. H. Baxter v Supplement to Loudon's Hortus Brittanicus, ale nie je známe, že by prežili exempláre tohto kultivaru.

Javor je známy svojou toleranciou na vietor, mestské znečistenie, soľ a nízke letné teploty, čo z neho robí populárny strom na výsadbu v meste, popri v zime solených cestách a v pobrežných oblastiach. Je kultivovaný a široko naturalizovaný severne od svojho pôvodného rozšírenia v severnej Európe, najmä na Britských ostrovoch a Škandinávii na sever do Tromso, Nórsko (semená môžu dozrieť severne až k Vesteralen); Reykjavík, Island; a Tórshavn na Faerských ostrovoch. Dnes sa vyskytuje na celých Britských ostrovoch, kde bol introdukovaný v 16. storočí.:439

Vytvára nové výhonky od kameňa alebo koreňov, ak je zrezaný, môže sa technikou kopicovania vytvoriť viacero tenších kmeňom (žrdí). Kopicované kmene rastú pomerne rýchlo a dosahujú priemer 3 metre za 450 rokov.:452 Pestuje sa ako stredný až veľký bonsaj, najmä v Európe, kde sú niektoré pekné jedince.

### Kultivary

Existuje ich veľké množstvo:

Kultivar *Nizetti*.
* *Atropurpureum*: má spodnú stranu listov fialovú
* *Purpureum*: má vrchnú stranu listov fialovú (obsahuje antokyán)
* *F. Erythrocarpum*: nažky majú jasnočervenú farbu
* *Brilliantissimum*: mladé listy sú svetloružové, potom dobiela so zelenými žilkami, dozreté sú žltozelené Dorastá do menších rozmerov.
* *Nizeth/Nizetti*: listy sú na hornej strany posiate ružovobielimi škvrami, spodok je fialovozelený
* *Leopoldii*
* *Esk sunset*
* ...

Použitie
--------

Sadí sa v parkoch na okrasné účely a niekedy ako uličný strom, pretože jeho tolerancia na znečistenie ovzdušia je vhodná na výsadbu v mestských oblastiach. Pre svoju toleranciu voči vetru sa často sadí v pobrežných a exponovaných oblastiach ako vetrolam.

Vytvára odolné, biele až krémové drevo, ktoré časom získava zlatú farbu. Drevo môže byť opracované a rezané ľubovoľným smerom a používa sa na výrobu hudobných nástrojov, nábytku, v stolárstve a na výrobu parkiet. Vzhľadom na to, že nefarbí sa používa aj na kuchynské náradie, drevené lyžice, misky, valčeky a dosky na krájanie. V Škótsku sa používa na výrobu tradičných kvalitných škatúľ, niekedy v spojení s kontrastným tmavým papierom zo štedrecového dreva.

Príležitostne stromy vyprodukujú drevo s vlnitými/stočenými vláknami, čím výrazne zvýšia hodnotu dekoračných dýh. Drevo je stredne ťažké pre tvrdé drevo s objemovou hmotnosťou 630 kg na m3. Je to tradičné drevo určené na výrobu tela, krku a slimáka na husliach. Píšťaly môžu byť vyrobené z rovných vetvičiek, keď stúpajúca miazga umožňuje oddeliť kôru, a tieto píšťaly, a javorové vetvy, sú spájané s májovými tradíciami v grófstve Cornwall. Drevo sa používa ako palivo, ľahko sa píli a štiepe sekerou, pri spálení vytvára horúci plameň a dobrú pahrebu keď zhorí.

V Škótsku sa jeho drevo kedysi uprednostňovalo na výrobu garniží, pretože ich dolné konáre sa zriedka zlomili pod napätím. Samčie aj samičie kvety produkujú bohatý nektár, ktorý vytvára voňavý, jemne ochutený a svetlo sfarbený med. Nektár a bohatý matný žltý okrový peľ zhromažďujú včely ako zdroj potravy.:4,46 Miazga sa na jar intenzívne zvyšuje a podobne ako u javora cukrového sa môže zbierať na výrobu osviežujúcich nápojov, ako zdroj cukru alebo na výrobu piva.:57

Vlastnosti dreva:

| charakteristická veličina | hodnota | jednotka |
| --- | --- | --- |
| priemerná objemová hmotnosť (12 % vlhkosť dreva) | 623 | kg/m3 |
| modul pružnosti | 9 400 | N/mm2 |
| medza pevnosti v tlaku | 58 | N/mm2 |
| pevnosť v ťahu | 82 | N/mm2 |
| pevnosť v ohybe | 112 | N/mm2 |
| nárazová pevnosť v ohybe | 62 – 65 | kJ/m2 |
| Brinellova skúška tvrdosti (0° uhol vlákna) | 62 | N/mm2 |
| Brinellova skúška tvrdosti (90° uhol vlákna) | 27 | N/mm2 |
| merná tepelná vodivosť | 0,16 – 0,18 | W/(m•K) |

Zaujímavé exempláre
-------------------

Strom mučeníkov, javor horský v Tolpuddle, Dorset, Anglicko, je považovaný za rodisko britského odborového hnutia.
### Javor z Drietomy

Ide o 180-ročný javor horský v obci Drietoma. V roku 2008 sa stal stromom roka na Slovensku. Má výšku 22 m a obvod kmeňa 5,9 metra.

### Strom mučeníkov v Tolpuddle

Pod týmto javorom v dedinke Tolpuddle (Dorset, Anglicko) šesť poľnohospodárskych robotníkov, známych ako mučeníci z Tolpuddle, založilo v roku 1834 rané odbory. Zistilo sa, že porušili zákon (Incitement to Mutiny Act 1797) a boli prevezení do Austrálie. Následný verejný protest viedol k ich prepusteniu a návratu. Strom má dnes obvod 5,9 metra a výskum z roku 2005 ho datuje do roku 1680. Strom sa stará National Trust, ktorý v roku 2002 a 2014 orezal jeho korunu.

### Javor v Corstorphine

Starý javor s výraznou žltou lístim stál v dedine Corstorphine, teraz predmestie Edinburghu v Škótsku. Strom bol údajne zasadený v 15. storočí a je označovaný ako forma *Acer pseudoplatanus* f. *corstorphinense* Schwer. Tvrdilo sa, že ide o „najväčší javor v Škótsku", ale aj miesto vraždy Lorda Forrestera v roku 1679. Strom bol poškodila búrka počas sviatku Boxing Day v 1998, ale náhrada, vyrastená z odrezku, teraz stojí na cintoríne Corstorphine Kirk. Tento strom je zobrazený v odznaku klubu Corstorphine Bowling Club v Edinburghu, ktorý bol navrhnutý v roku 1950 a zobrazuje strom v Corstorphine s jedným rohom. V roku 1991 bol znak pri príležitosti stého výročie klubu prepracovaný.

### Javor v Newbattle Abbey

Javor v opátstve Newbattle Abbey blízko Dalkeith, bol vysadený v roku 1550. Tento exemplár je najskorší známy dátum výsadby v Škótsku. Dosiahol obvod 5 m a výšku 26 m:6 v čase, keď ho v máji 2006 vo veku 456 rokov zničila vyvrátila víchrica.

### The Money Tree

Svätý Fintan založil kláštor v Clonenaghu v Írsku v 6. storočí a mal vedľa neho prameň. Toto bolo považované za sväté a navštívili ho pútnici. V 19. storočí sa majiteľ protestantskej pôdy rozčúlil na ľudí, ktorí navštevovali miesto a zasypal studňu. Tá potom začala pretekať voda do dutého vnútra javora na druhej strane cesty. Ľudia s úžasom zavesili na strom handry a tlačili mince do kmeňa ako dary. Tak sa strom stal známym ako „peňažný strom" (The Money Tree). O niekoľko rokov neskôr padol, ale z jeho pňa sa objavili nové výhonky a voda stále vyrážala. Zostáva miestom úcty na deň sv. Fintana, 17. februára.:84 – 85

Referencie
----------

1. ↑  Crowley, D. Rivers, M.C. & Barstow, M. 2017. *Acer pseudoplatanus*. The IUCN Red List of Threatened Species 2017: e.T193856A2286517. http://dx.doi.org/10.2305/IUCN.UK.2017-3.RLTS.T193856A2286517.en. Prístup 16. január 2018.
2. ↑  STEVENS, P.F.. *Angiosperm Phylogeny Website. Version 9, June 2008 [and more or less continuously updated since].* [online]. 2001. Dostupné online.
3. 1 2   *The Plant List:* Acer pseudoplatanus *L.* [online]. Royal Botanic Gardens, Kew and Missouri Botanic Garden, 2013, [cit. 2016-05-19]. Dostupné online.
4. 1 2 3   *CABI Invasive species compendium:* Acer pseudoplatanus *(sycamore)* [online]. Wallingford, U.K.: The Centre for Agriculture and Bioscience International (CABI), [cit. 2016-05-18]. Dostupné online.
5. 1 2 3 4  SARVAŠ, M.; BRUCHÁNIK, R.; HOFFMANN, J.; CHVÁLOVÁ, K.; JEŽOVIČ, V.. *ZÁKLADNÉ CHARAKTERISTIKY LESNÝCH DREVÍN - ekologické nároky, morfológia, lesné semenárstvo a škôlkárstvo, obhospodarovanie génových základní*. Zvolen : [s.n.], 2010. Dostupné online. ISBN 978-80-8093-112-4. Archivované 2018-07-13 z originálu.
6. 1 2 3   *Sycamore (*Acer pseudoplatanus*)* [online]. Woodland Trust, [cit. 2016-03-05]. Dostupné online.
7. 1 2 3 4 5  ALLEN J. Coombes. *Stromy*. Martin : Osveta, 1996. ISBN 80-88824-15-X.  s. 99
8. 1 2 3 4 5 6  CLAPHAM, A.R.; TUTIN, T.G.; WARBURG, E.F.. *Excursion Flora of the British Isles*. Third. vyd. [s.l.] : Cambridge University Press, 1981. ISBN 0521232902.
9. ↑  *Multimediální obrazový atlas dřevin*. V Brně: Mendelova zemědělská a lesnická univerzita, 2009. ISBN 978-80-7375-274-3.
10. 1 2 3 4  STACE, C. A.. *New Flora of the British Isles*. Third. vyd. Cambridge, U.K. : Cambridge University Press, 2010. ISBN 9780521707725.
11. 1 2  RUSHFORTH, K.. *A photographic guide to the trees of Britain and Europe*. London : Collins, 1999. ISBN 0-00-220013-9.
12. 1 2  HUMPHRIES, C.J.; PRESS, J.R.; SUTTON, D.A.. *Trees of Britain and Europe*. U.K. : Hamlyn Publishing Group Ltd. 1992. ISBN 060057511X.
13. ↑  BLAMEY, M.; FITTER, R.; FITTER, A.. *Wild flowers of Britain and Ireland: The Complete Guide to the British and Irish Flora*. London : A & C Black, 2003. ISBN 978-1408179505.
14. 1 2 3 4  Inger Weidema & Erik Buchwald: NOBANIS – Invasive Alien Species Fact Sheet – Acer pseudoplatanus, Danish Agency for Spatial and Environmental Planning,
Ministry of the Environment. Prístup 7.2.2018
15. 1 2 3  THOMAS, Peter A.. *Trees: Their Natural History*. 2.. vyd. Cambridge : Cambridge University Press, 2014. ISBN 978-0-521-13358-6.
16. 1 2  BINGGELI, P.. *Sycamore: sex expression* [online]. 1999, [cit. 2016-03-13]. Dostupné online.
17. ↑   Evolutionary consequences of self-fertilization in plants. *Proceedings of the Royal Society B*, 2013. DOI: 10.1098/rspb.2013.0133. PMID 23595268.
18. ↑   *Maple hybrids* [online]. The Maple Society, [cit. 2016-05-18]. Dostupné online. Archivované 2016-03-15 z originálu.
19. 1 2 3 4 5  RUŽEK, Ivan, BRISUDA, Jozef a NEVŘELOVÁ, Marta: Obrazový atlas drevín [CD]. Univerzita Komenského v Bratislave, Prírodoved. fakulta, 2015. 118 s. ISBN 978-80-223-4017-5. – Skriptá. na stiahnutie >> .PDF (53 MB)
20. 1 2  CRONK, Q.C.B.; FULLER, J.L.. *Plant invaders: the threat to natural ecosystems*. London, UK : Chapman & Hall Ltd. 1995. ISBN 0412483807. S. 241.
21. 1 2  MILLIKEN, W.; BRIDGEWATER, S.. *Flora Celtica*. Edinburgh : Birlinn Ltd. 2004. ISBN 1841583030.
22. 1 2 3   *NNSS Acer pseudoplatanus Factsheet* [online]. GB Non-native species secretariat, 2016, [cit. 2016-05-18]. Dostupné online. Archivované 2019-02-02 z originálu.
23. ↑   *Flora of Northern Ireland,* Acer pseudoplatanus *L.* [online]. National Museums of Northern Ireland, 2010, [cit. 2016-05-19]. Dostupné online.
24. ↑  RETZIUS, A.J.. *Ur Försök til en Flora Oeconomica Svecia*. Lund, Sweden : Lundblad, 1806.
25. ↑  ANDERBERG, A.. *Den Virtuella Floran: Sycamore,* Acer pseudoplatanus *L.* [online]. Museum of Natural History, Stockholm, [cit. 2016-05-19]. Dostupné online.
26. ↑  RICHARDSON, D.M.. *Fifty years of invasion ecology: The legacy of Charles Elton*. [s.l.] : John Wiley & Sons, 2011. Dostupné online. ISBN 978-1-4443-3000-7.
27. ↑  DICKSON, J.H.. Alien vascular plants in Scotland:Concepts and consequences - Scotland no Hawai'i. *The Glasgow Naturalist* (Glasgow, U.K.: Andersonian Naturalists of Glasgow), 2001, s. 2 – 12.
28. ↑  MILNER, E.. *Trees of Britain and Ireland*. London : Natural History Museum, 2011. ISBN 0565092952.
29. 1 2  STACE, C. A.; CRAWLEY, M. J.. *Alien plants*. London : Harper Collins. ISBN 9780007502141.
30. ↑   *BSBI Distribution map Acer pseudoplatanus* [online]. Botanical Society of Britain and Ireland (BSBI), [cit. 2016-05-18]. Dostupné online.
31. ↑   *Acer pseudoplatanus L.* [online]. Denmark: GBIF (Global Biodiversity Information Facility), [cit. 2016-05-18]. Dostupné online.
32. ↑  SEQUEIRA, M.; ESPÍRITO-SANTO, M.D.; AGUIAR, C.. *Checklist da Flora de Portugal (Continental, Açores e Madeira)*. Lisbon : ALFA (Associaçao Lusitana de Fitossociologia), 2012. ISBN 978-989-20-2690-9.
33. ↑  SIMBERLOFF, D.; REJMANEK, M.. *Encyclopedia of Biological Invasions*. [s.l.] : University of California Press, 2011. Dostupné online. ISBN 978-0-520-94843-3.
34. ↑   *Acer pseudoplatanus* [online]. Queensland Government, 2016, [cit. 2016-05-19]. Dostupné online.
35. ↑  HOWELL, C.. *Consolidated list of environmental weeds in New Zealand*. Wellington, NZ. : Department of Conservation, máj 2008. ISBN 978-0-478-14413-0.
36. ↑   *Platanlonn: Acer pseudoplatanus* [online]. [Cit. 2016-05-19]. Dostupné online. Archivované 2016-07-13 z originálu. (Norwegian)
37. ↑   *Eco Tree Care & Conservation* [online]. Ecotreecare.co.uk, [cit. 2016-05-19]. Dostupné online.
38. ↑   *Sycamore Maple, Acer pseudoplatanus* [online]. [Cit. 2016-03-11]. Dostupné online.
39. ↑  "Acer pseudoplatanus". Natural Resources Conservation Service PLANTS Database. USDA. Prístup. 11. marec 2016.
40. 1 2  BINGGELI, P.. *Sycamore lore* [online]. 1993, [cit. 2016-03-10]. Dostupné online.
41. ↑   Selectivity and functional diversity in arbuscular mycorrhizas of co-occurring fungi and plants from a temperate deciduous woodland. *Journal of Ecology*, 2002, s. 371 – 384. DOI: 10.1046/j.1365-2745.2001.00674.x.
42. ↑   *Issues in Forestry Research and Application: 2011 Edition*. [s.l.] : ScholarlyEditions, 2012. Dostupné online. ISBN 978-1-4649-6636-1.
43. ↑  SOUTHWOOD, T.R.E.. The number of species of insect associated with various trees. *Journal of Animal Ecology*, 1961, s. 1 – 8. DOI: 10.2307/2109.
44. ↑  DENNO, R.F.; PERFECT, J.R.. *Planthoppers: Their Ecology and Management*. [s.l.] : Springer Science & Business Media, 2012. Dostupné online. ISBN 978-1-4615-2395-6. S. 450.
45. ↑   *Horse chestnut scale* [online]. Royal Horticultural Society, [cit. 2016-03-05]. Dostupné online.
46. 1 2   *Sycamore Leaf Spot* [online]. Cornwall Council, 14 January 2015, [cit. 2016-03-05]. Dostupné online. Archivované 2018-01-16 z originálu.
47. ↑   *Eriophyes macrorhynchus (Nalepa, 1889)* [online]. Natural History Museum, Centre for Ecology and Hydrology and Joint Nature Conservation Committee, UK, [cit. 2016-05-19]. Dostupné online.
48. ↑  BUCZACKI, S.; HARRIS, K.. *Collins shorter guide to the Pests, Diseases and Disorders of Garden Plants*. London : Collins. ISBN 0002190745.
49. ↑   *Aceria pseudoplatani* [online]. Plantengallen.com, [cit. 2016-05-19]. Dostupné online.
50. ↑  Ivana Kelnarová, Ondřej Koukol, Karel Černý: *Sazná nemoc kůry – hrozba pro naše kleny?*, živa 1/2016
51. 1 2 3  Lesnícka ochranárska služba: Cryptostroma corticale Archivované 2018-01-16 na Wayback Machine
52. ↑   *Sooty bark disease of maples* [online]. Bundesamt für Wald, [cit. 2016-03-05]. Dostupné online.
53. ↑   First reports of *Cryptostroma corticale* causing sooty bark disease in *Acer* sp. in Canton Geneva, Switzerland.. *New Disease Reports*, 2015, s. 8. DOI: 10.5197/j.2044-0588.2015.031.008.
54. ↑   Pneumonitis due to *Cryptostroma corticale* (Maple-Bark Disease). *New England Journal of Medicine*, 1966, s. 1413 – 1418. DOI: 10.1056/NEJM196606232742504. PMID 5949005.
55. ↑   *Tar spot of maple* [online]. Royal Horticultural Society, [cit. 2016-03-05]. Dostupné online.
56. ↑   *Information On Sycamore Poisoning* [online]. Rainbow Equine Hospital, [cit. 2018-01-15]. Dostupné online. Archivované 2017-08-14 z originálu.
57. ↑   *Equine Atypical Myopathy toxin and biochemical tests and tree sample testing available at the RVC* [online]. Royal Veterinary college – University of London, 13 February 2017. Dostupné online.
58. 1 2 3   *Acer pseudoplatanus Brilliantissimum* [online]. London: Royal Horticultural Society, [cit. 2016-05-19]. Dostupné online.
59. ↑  RITTER, Francis. *The Royal Horticultural Society Plant Guides: Garden Trees*. London : Dorling Kindersley Ltd. 1996. ISBN 0751301752.
60. ↑   *Tropicos:* Acer pseudoplatanus *var.* pendulum *W.H. Baxter* [online]. Tropicos.org, Missouri Botanic Garden, 2016, [cit. 2016-05-19]. Dostupné online.
61. ↑  PRESTON, C.D.; PEARMAN, D.A.; DINES, T.D.. *New Atlas of the British and Irish Flora: An Atlas of the Vascular Plants of Britain, Ireland, The Isle of Man and the Channel Islands*. [s.l.] : Oxford University Press, 2002. ISBN 9780198510673.
62. 1 2  RACKHAM, Oliver. *Woodlands*. [s.l.] : Collins, 2006. ISBN 0007202431.
63. ↑  D'CRUZ, M.. *Ma-Ke Bonsai Care Guide for Acer pseudoplatanus* [online]. Ma-Ke Bonsai, [cit. 2016-05-19]. Dostupné online. Archivované 2011-07-14 z originálu.
64. ↑   *Sycamore and maple* [online]. Scottish Wood, [cit. 2016-03-06]. Dostupné online. Archivované 2019-11-27 z originálu.
65. ↑   Sycamore – *Acer pseudoplatanus*. *EUFORGEN Technical guidelines for genetic conservation and use*. Dostupné online.  Archivované 2016-10-20 na Wayback Machine
66. ↑   *Sycamore* [online]. Niche Timbers, [cit. 2016-05-19]. Dostupné online. Archivované 2012-03-08 z originálu.
67. ↑   *Making a Sycamore Twig Whistle* [online]. Dryad Bushcraft, [cit. 2016-03-10]. Dostupné online.
68. 1 2  JOHNS, C.A.. *The forest trees of Britain*. London : Society for Promoting Christian Knowledge, 1847.
69. ↑  HODGES, D.. *The pollen loads of the honeybee*. London : Bee Research Association Ltd. 1952.
70. ↑   *Bee Trees - Sycamore (*Acer pseudoplatanus*)* [online]. Beespoke.info, 20 January 2014, [cit. 2016-05-19]. Dostupné online.
71. ↑  FAGAN, S.. *Bushcraft Uses of Sycamore* [online]. Pioneer Bushcraft, [cit. 2016-03-06]. Dostupné online.
72. ↑  ÖNORM B 3012: *Holzarten, Benennungen, Kurzzeichen und Kennwerte*. 1998, S. 6.
73. ↑  *Tento článok je čiastočný alebo úplný preklad článku Berg-Ahorn na nemeckej Wikipédii.*
74. ↑   *180-ročný javor horský z Drietomy – Strom roka 2008* [online]. Enviromagazín 6/2008. Dostupné online.
75. ↑   *The Tolpuddle Martyrs Tree* [online]. The Woodland Trust, 2009, [cit. 2014-11-27]. Dostupné online. Archivované 2018-01-16 z originálu.
76. ↑   *Sycamore at SY78959444* [online]. The Woodland Trust, 10 July 2008, [cit. 2014-11-27]. Dostupné online. Archivované 2014-12-04 z originálu.
77. ↑   *Tolpuddle tree dated back to 1680* [online]. BBC News, 14 July 2005, [cit. 2014-11-27]. Dostupné online.
78. 1 2   *Club history* [online]. Corstorphine Bowling Club, [cit. 2016-05-19]. Dostupné online.
79. ↑   *The Corstorphine Sycamore Tree* [online]. The Corstorphine Trust, 2001, [cit. 2014-11-27]. Dostupné online. Archivované 2014-11-02 z originálu.
80. ↑  STIVEN, R.; HOLL, K.. *Wood Pasture*. Perth, U.K. : Scottish Natural Heritage, 2004. Dostupné online. ISBN 1853973866.  Archivované 2015-02-21 na Wayback Machine
81. ↑   *Ancient Sycamore Returned to Newbattle Abbey College Grounds* [online]. Newbattle Abbey College, [cit. 2016-05-19]. Dostupné online.
82. ↑  HAYES, N.. *Laois folk tales*. [s.l.] : History Press, 2015. Dostupné online. ISBN 978-0-7509-6568-2.

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Javor horský**
* Spolupracuj na Wikidruhoch Wikidruhy ponúkajú informácie na tému **Javor horský**

Externé odkazy
--------------

* *Acer pseudoplatanus* – mapa rozšírenia, ochrana a ostatné zdroje informácii. European Forest Genetic Resources Programme (EUFORGEN)

Zdroj
-----

*Tento článok je čiastočný alebo úplný preklad článku Acer pseudoplatanus na anglickej Wikipédii.*